Post salutacionem. Erwerdige, leve, holde here. Jwer herlicheit bidden wii otmodeliken to wetende, dat wii in dage gifte disses breves enen breff, an uns van den erwerdigen heren unde vorsichtigen mannen ersebisschoppe to Upsal unde van dem biscoppe to Strengnisse, ok van her Benedictus Stensson unde her Sture Algutsson, ritteren, unde van Hans Kropeline unde Nicolaus Jonsson, knapen, gescreven, untfangen hebben, van lude nagescreven aldus: Vruntliken grot etc. Ersamen, leven vrunde usque ad finem. Erwerdige, leve, holde here. Alze wii wol vornomen hebben, so is jwer werdicheit van denzulven en breff dergeliik gesant unde gescreven, ut welkeme unde ut disseme vorgescreven breve jwe werdicheit uterliken wol irkennen mach, wo uns her Cristerne grotliken vor alsweme to unrechte vorclaget unde beludet sunder schult. Unde off her Cristerne jeniges dages to vorramende mit uns van jwer herlicheit darinne begerende were, bidde wii otmodeliken, dat gii den dach to holdende buten landes nicht begripen willen, wente uns mit em dage to holdende in den riiken unde buten landes nenerleie wiis, alse jwe werdicheit zulven wol derkent, to doende steit etc. Hiir bidden wii jwe herlicheit des besten, alse gii altiit gerne doen, to ramende.